קונסטנטינוס השני, מלך יוון

**קונסטנטינוס השני, מלך היוונים** (ביוונית: **Κωνσταντῖνος Β΄, Βασιλεὺς τῶν Ἑλλήνων** - קונסטנדינוס דפתרוס; 2 ביוני 1940 – 10 בינואר 2023), היה המלך האחרון של ממלכת יוון. קונסטנטינוס השני מלך ביוון במשך 10 שנים מ-1964 ועד לביטול המלוכה בשנת 1974.

## ביוגרפיה
### בצעירותו
קוסטנטינוס נולד באתונה ב-2 ביוני 1940 לפבלוס, מלך יוון ופרדריקה, נסיכת הנובר, בתו של ארנסט אוגוסט, דוכס בראונשווייג ורעייתו ויקטוריה לואיזה, נסיכת פרוסיה. אחותו הגדולה היא סופיה, מלכת ספרד.

בתקופת מלחמת העולם השנייה בין השנים 1941–1946, בזמן שיוון הייתה תחת שלטון גרמניה הנאצית, שהתה משפחת המלוכה יחד עם הממשלה הגולה בלונדון ובקהיר, ורק בשנת 1946 חזרו ליוון.

ב-1 באפריל 1947 באמצע מלחמת האזרחים ביוון, מת דודו גאורגיוס השני, מלך יוון ללא ילדים, ואביו פבלוס עלה לשלטון במקומו. קונסטנטינוס היה תלמיד מצטיין בתיכון ובאוניברסיטה, ולאחר מכן שירת בצבא היווני.

קוסטנטינוס היה ספורטאי נלהב, ואף זכה במדליית זהב במפרשית דרגון באולימפיאדת רומא (1960).

### שלטונו
ב-6 במרץ 1964 מת אביו פבלוס, מלך יוון, וקוסטנטינוס עלה לשלטון במקומו וב-18 בספטמבר באותה שנה התחתן קוסטנטינוס עם אן-מארי, נסיכת דנמרק.

בקיץ 1965 פרץ משבר פוליטי ביוון, הידוע כ"אפוסטסיה", בעקבות עימות חוקתי חריף בין ראש הממשלה גאורגיוס פפנדראו לבין המלך הצעיר קונסטנטינוס השני. המחלוקת התמקדה בשליטה על הצבא: פפנדראו ביקש למנות את עצמו לשר הביטחון כדי לטהר את שורות הצבא מגורמי ימין קיצוני, אך המלך סירב בטענה שמדובר בניגוד עניינים. סירוב זה נתפס כהתערבות מלכותית לא דמוקרטית בסמכויות הממשלה הנבחרת. עם התפטרותו של פפנדראו, פעל המלך במהירות להשבעת ממשלות חלופיות שהורכבו מ"פורשים" (אפוסטטים) מתוך מפלגת השלטון, מהלך שנתפס בציבור כחתירה תחת רצון הבוחר. הרחוב היווני סער בהפגנות ענק ובשביתות שדוכאו בכוח, והמדינה נקלעה לכאוס פוליטי ולחוסר יציבות כרוני שנמשך כשנתיים.

בסופו של דבר, המשבר החליש את המוסדות הדמוקרטיים ביוון ויצר ואקום שלטוני מסוכן. חוסר היכולת להגיע להסכמה פוליטית ולקיים בחירות הוגנות סלל את הדרך לקבוצת קציני צבא לתפוס את השלטון בכוח, ובכך הוביל ישירות להקמת משטר צבאי. ב-21 באפריל 1967 תפס הצבא היווני בהנהגת קבוצת קולונלים את השלטון ביוון בהפיכה אלימה, והקים משטר צבאי - "דיקטטורת הקולונלים" שביטלה את הדמוקרטיה ביוון לשבע השנים הבאות. מכיוון שהמשפחה נרדפה על ידי תומכי החונטה השלטת, ברחו בני המשפחה לרומא, ומשם לקופנהגן, שם התגוררו עם חמותו אינגריד, מלכת דנמרק. השלטון הצבאי הסתיים ב-24 ביולי 1974, ובעקבות כך נערך משאל עם במדינה, ובו הוחלט על ביטול המונרכיה, ובשל כך יצאו קוסטנטינוס ומשפחתו לגלות בלונדון.

מלבד ביקור בן שעות ספורות ביוון במהלך הלוויית אמו, וביקור קצר במהלך אולימפיאדת אתונה (2004), נשאר קונסטנטינוס בגלות עד לשנת 2013, בה החליט לחזור ולהתיישב ביוון. בשנת 1994 איבד קוסטנטינוס את אזרחותו היוונית, עקב סירובו לאמץ שם משפחה.

ב-2015 פרסם קונסטנטינוס את האוטוביוגרפיה שלו, שיצאה לאור בשלושה כרכים על ידי העיתון היווני "To Vima".

בשנותיו האחרונות סבל קונסטנטינוס מבעיות בריאותיות, ביניהן מחלת לב וירידה ביכולת התנועה. ב-6 בינואר 2023 הובהל המלך לשעבר ליחידה לטיפול נמרץ בבית חולים פרטי באתונה לאחר שעבר שבץ מוחי, ונפטר כארבעה ימים לאחר מכן, בגיל 82. ממשלת יוון החליטה לא לערוך לו הלוויה ממלכתית, וב-16 בינואר נקבר קונסטנטינוס בטקס אותו ניהל הארכיבישוף של יוון, היירונימוס השני, ואליו הוזמנו כ-200 אנשים ותשעה מונרכים אירופיים וביניהם מלך ספרד, אביו ואמו, מלכת דנמרק ומלך שוודיה.

## משפחתו
ב-18 בספטמבר 1964 התחתן קוסטנטינוס עם אן-מארי, נסיכת דנמרק בתם של פרדריק התשיעי, מלך דנמרק, ואינגריד, נסיכת שוודיה, בתו של גוסטב השישי אדולף, מלך שוודיה ממנה יש לו 5 ילדים:
* אלכסיה (נולדה ב-1965)
* פבלוס (נולד ב-1967)
* ניקולאוס (נולד ב-1969)
* תאודורה (נולדה ב-1983)
* פיליפוס (נולד ב-1986)

## אילן יוחסין

## קישורים חיצוניים

* 

* האתר הרשמי של משפחת המלוכה היוונית
* 
* 
* 
## הערות שוליים

קטגוריה:חברי הוועד האולימפי הבין-לאומי
קטגוריה:מלכי יוון
קטגוריה:בית שלזוויג-הולשטיין-זונדרבורג-גליקסבורג
קטגוריה:בוגרי אוניברסיטת אתונה
קטגוריה:משתתפי אולימפיאדת רומא (1960)
קטגוריה:נושאי דגל יוון באולימפיאדה
קטגוריה:אלופים אולימפיים מיוון
קטגוריה:אבירי מסדר גיזת הזהב
קטגוריה:מעוטרי אות לגיון ההצטיינות
קטגוריה:אבירי מסדר הפיל
קטגוריה:יוון: אישים בספורט
קטגוריה:יוונים שנולדו ב-1940
קטגוריה:יוונים שנפטרו ב-2023